„EPIGRAMA” LA NUMĂRUL 100

Uniunea Epigramiștilor din România, sub conducerea eminentului om de cultură George Corbu – președintele U.E.R. -, a organizat marți, 22 iunie 2022, ora 11:00, la Biblioteca Academiei Române, o adunare festivă, prilejuită de apariția numărului 100 (serie nouă) al revistei EPIGRAMA – publicație a U.E.R. Au participat: staful revistei reprezentat de director – George Corbu și redactor șef – Laurențiu Ghiță, redactori, colaboratori – epigramiști aparținând mai multor cenacluri ori reviste de epigramă din țară, tipografi, cât și reprezentanți ai altor cenacluri literare și reviste care promovează epigrama, scriitori – membri sau nemembri ai Uniunii Scriitorilor din România, dar cititori constanți sau ocazionali de epigrame.

Invitat de onoare, academicianul Valeriu Matei (Chișinău). În cuvântul de deschidere, președintele U.E.R. George Corbu a făcut o scurtă istorie a revistei EPIGRAMA. A luat cuvântul și Laurențiu Ghiță, redactorul șef al revistei din anul 2012. Acesta își manifestă bucuria că revista a ajuns la acest număr omagial „100!”. Scriitorul și jurnalistul Viorel Martin, care preferă să i se spună „epigramistul Moș Martin”, vesel – ca întotdeauna, a menționat că încă mai este în viață, făcând referire la faptul este „printre primii fondatori (serie nouă) ai revistei EPIGRAMA, după seria veche a lui Virgil Slăvescu din anii 1938-1943”.

În anul 2011 Viorel Martin a fondat revista Lumea epigramei, tot în București, pe care, ca director o susține și financiar. În prezent, redactor șef este celebrul epigramist Nicolae Bunduri, din Brașov. Totodată, Viorel Martin colaborează și cu alte reviste de epigramă sau reviste de cultură din București și din țară. La unele dintre acestea are rubrică permanentă de epigramă.

Au mai luat cuvântul: academicianul Valeriu Matei, Elis Râpeanu, Paula Romanescu, Corneliu Berbente, Geo Călugăru, Nicolae Vasile, Doina Bârcă, Corneliu Zeană, George Vidrașcu, Florina Dinescu, Florentin Popescu, Gheorghe Țiclete, Liviu Zamfirescu și alții. Revista Independența Română – Independența prin cultură, a fost reprezentată la eveniment de scriitoarea Doina Bârcă, purtătoarea de cuvânt a revistei. Aceasta a felicitat conducerea revistei EPIGRAMA, pentru performanța de a ajunge la numărul 100, urând totodată la cât mai multe numere, spre deliciul cititorilor; menționând că în cuprinsul revistei Independența Română – Independența prin cultură, epigrama de bună calitate este selectată și promovată de epigramistul Viorel Martin, senior editor la revistă.

În încheiere, președintele Uniunii Epigramiștilor din România, George Corbu, a mulțumit tuturor participanților prezenți la omagierea numărului 100 al revistei EPIGRAMA.

Maria Sturdza Clopotaru

Contents